聞諸子欲再質卞氏宅
作者：蘇轍
朝代：宋

paragraphs: 我生髮半白，四海無尺椽。
卞氏昔冠冕，子孫今蕭然。
願以棟宇餘，救此朝夕懸。
顧我亦何有，較子差尚賢。
傾囊不復惜，掃地幸見捐。
南鄰隔短牆，兩孫存故廛。
松竹手自種，風霜歲逾堅。
幽花亂蜂蝶，古木嘶蜩蟬。
垂陰可數畝，成功幾百年。
人心苦無厭，隠居恨未圓。
得之苟有命，老矣聊息肩。
畚土填隙穴，結茅苴漏穿。
粗爾容偃息，豈復求華鮮。
西歸信已乎，永雜孫陳編。